作者:劉克莊
標題:賀新郎
內容:南國秋容晚。曉寒輕、菊花臺榭，拒霜池館。試向壺山堂上望，萬頃黃雲刈遍。總吃著、君侯方寸。不要漢廷誇擊斷，要史家、編入循良傳。春腳到，福星見。家家香火人人願。要還他、慶元狨座，建炎蟬冕。穩奉安輿迎兩國，誰謂山遙水遠。福壽比、河沙難算。來歲而今黃花節，早驂鸞、入侍瑤池宴。風浩蕩，海清淺。